‘ยูโอบี’ดอดเก็บ‘ซิกโก้’
เก็บบนกระดานถือเฉียด7%2ทางเลือกซื้อเพิ่ม-ขายออก
23 ส.ค. 2554

เก็บบนกระดานถือเฉียด7%2ทางเลือกซื้อเพิ่ม-ขายออก
บล.ยูโอบี เคย์เฮียน จ้องกินรวบ บล.ซิกโก้ รอสรุปแบงก์ไทยพาณิชย์รับซื้อ บง.สินอุตสาหกรรม จบ ล่าสุดกลุ่มยูโอบี ดอดเก็บหุ้นซิกโก้ 6.5% เปิด 2แนวทาง
รายงานข่าวจากบริษัท ยูโอบี เคย์เฮียน (BVI) บริษัทในกลุ่มธนาคารยูโอบี ซึ่งจดทะเบียนในเกาะบริติช เวอร์จิน รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 16 ส.ค.ที่ผ่านมา ได้ซื้อหุ้นบริษัทหลักทรัพย์ (บล.) ซิกโก้ (SSEC) เพิ่มอีก 23.38 ล้านหุ้น คิดเป็น 3.67% ของทุนจดทะเบียน รวมของเดิม 18 ล้านหุ้น ทำให้ถือหุ้นทั้งหมด 41.38 ล้านหุ้น คิดเป็น 6.50%
 




สำหรับยูโอบี เคย์เฮียน (BVI) เข้าไปซื้อหุ้น SSEC บนกระดานผ่าน บล.ยูโอบีเคย์เฮียน (UOBKH) บล.ในเครือแบงก์ยูโอบี 
แหล่งข่าวจากกลุ่มยูโอบี กล่าวว่า กลุ่มยูโอบีไม่เคยติดต่อซื้อ บล.ทรีนีตี้ แต่มีความสนใจซื้อ บล.ซิกโก้ จากธนาคารไทยพาณิชย์ โดยก่อนหน้ากลุ่มยูโอบีเข้าไปทยอยเก็บได้ 6.5% หากจะเก็บเพื่อให้มีผลต่อการ บริหาร ต้องซื้อได้จำนวนมากกว่านี้จากผู้ถือหุ้นใหญ่ SSEC 
“กลุ่มยูโอบีมีแนว 2 ทาง หากหุ้น SSEC ที่กลุ่มถืออยู่ 6.5% ไม่สามารถซื้อเพิ่มได้อีกจากผู้ถือหุ้นซิกโก้ ก็อาจจะขายหุ้นที่ถือออกไป ตอนนี้ยังบอกอะไรไม่ได้ จนกว่าธนาคารไทยพาณิชย์จะทำคำเสนอซื้อหุ้น บง.สินอุตสาหกรรม (SICCO) เสร็จแล้ว” แหล่งข่าวเปิดเผย
“นโยบายของ บล.ยูโอบี คือถ้าขายก็ซื้อและราคาต้องคุยกันได้ หรือราคาต้องไม่แพง” แหล่งข่าวเปิดเผย
ด้านบล.กิมเอ็ง (ประเทศไทย) นายมนตรี ศรไพศาล ประธานเจ้าหน้าที่บริหาร กล่าวว่า เมย์แบงก์ ธนาคารอันดับหนึ่งในมาเลเซียเพิ่งเข้ามาถือหุ้น 83.74% และจะมีการปรับเปลี่ยนผู้บริหารต่างประเทศ 1 ตำแหน่งในเร็วๆ นี้ โดยทิศทางจะเน้นธุรกิจนายหน้าค้าหลักทรัพย์ต่อไปตามความถนัด 
การดำเนินงานปีนี้คาดว่าจะมีกำไรสุทธิใกล้เคียงกับปีก่อน 800 ล้านบาทแต่ส่วนแบ่งการตลาด (มาร์เก็ตแชร์) ที่วางไว้ 13% คงเป็นไปได้ยากขึ้น โดยคาดว่าลดลงเล็กน้อย หรือ 12% บวกลบ เนื่องมาจากสัดส่วนนักลงทุนต่างประเทศเข้ามาลงทุนมากขึ้น ขณะที่ภาวะผันผวนทำให้บริษัทไม่ได้แนะนำลูกค้าให้ลงทุนมากนัก ส่วนแบ่งตลาดลูกค้าครึ่งแรกปีนี้ อยู่ที่ 11.52% จากสิ้นปี 2553 อยู่ที่ 12.53%
ทั้งนี้ ในระยะสั้นจะเพิ่มสัดส่วนลูกค้าต่างประเทศให้มีส่วนแบ่งการตลาด 23% และระยะยาวเพิ่มเป็น 10% 
ด้านบริษัท ทรีนิตี้ วัฒนา (TNITY) ปฏิเสธข่าวเรื่อง บล.ยูโอบีฯ จะซื้อ บล.ทรีนีตี้ และบริษัทไม่ได้ต้องการขาย บล.ทรีนิตี้ แต่อย่างใด